Karen Ellemann (V), 2011-03-22:
Jeg noterede mig under lovbehandlingen her og under ordførerindlæggene, at der fandt en ordveksling sted omkring forhandlingerne i forbindelse med »Grøn Vækst«, som jo fandt sted for efterhånden rigtig mange måneder siden, hvor jeg i øvrigt ikke selv var miljøminister.
Der var jo forhandlinger dengang, og resultatet blev »Grøn Vækst«-aftalen, og det lovforslag, vi behandler i dag, er udmøntningen af et af elementerne i »Grøn Vækst«-aftalen, så derfor er der jo ikke tale om, at vi skal indlede nye forhandlinger om »Grøn Vækst«, eftersom der er et politisk flertal for aftalen.
Så er det jo en kendt sag, at når man kommer med miljøtiltag og i det hele taget initiativer på det her område, som handler om Danmarks natur og om Danmarks landbrug, jamen så er der altid det her evindelige krydspres mellem på den ene side et erhverv, som ønsker udviklingsmuligheder, og på den anden side en miljøbeskyttelse, og lige præcis det krydspres skal findes, og det findes ofte ved, at man i virkeligheden oplever, at to parter, som har modsatrettede interesser, ender med at være lige utilfredse, og så har man nok ramt det perfekte krydspres, altså den perfekte balance.
Det er sådan set det, der ligger i det.
Så jeg vil blot sige ganske kort: Nej, der bliver ikke inviteret til nye forhandlinger om »Grøn Vækst«, men alene det, at et lovforslag gennemgår tre lovbehandlinger og kommer i udvalgsbehandling, er jo for mig at se i virkeligheden også et udtryk for, at man debatterer elementerne i forslaget.
Så det er jeg naturligvis rede til at stille op til, og jeg er også rede til at svare på, hvad der måtte være af spørgsmål på det her område.
Det er jo meget prisværdigt, den måde, som fru Mette Gjerskov får det til at lyde som om, at det her nu er en ny forhandling af hele den politiske aftale omkring »Grøn Vækst«.
Det er det ikke.
Det her er en lovforslagsbehandling.
Det er et lovforslag – et lovforslag, som gennemgår en demokratisk proces: Det handler om en første, anden og tredje behandling.
Og der er jo en grund til, at vi i dette demokrati har tre behandlinger af et lovforslag, for tre behandlinger af et lovforslag giver altid mulighed for at stille opklarende spørgsmål, og det er jo før set, at der er blevet ændret kommaer.
Men jeg har fremsat det her lovforslag og forventer, at der er 90 mandater bag det.
Det er et udtryk for en politisk aftale, der er indgået med Dansk Folkeparti, og der er rigtig mange gode og fornuftige elementer i det.
Men jeg forstår godt oppositionens frustration, i forhold til at man faktisk ikke er en del af »Grøn Vækst«-aftalen, men at man gerne havde været det.
Men vi må også erkende, at når man står i nogle fuldstændig modsatrettede positioner, og den ene vil have 100, og den anden kun vil have 10, kan det meget ofte være svært at blive enige.
Derfor er det jo ofte sådan, at forhandlinger slutter, og derfor er oppositionen ikke en del af den politiske aftale, der hedder »Grøn Vækst«.
Men det ville da være rart, om der kunne opstå et bredt flertal, for det er jo blevet sagt i dag og bekræftet af flere fra oppositionen, at der faktisk er rigtig mange elementer i det her, man er tilfreds med – eksempelvis når vi taler om drikkevandsbeskyttelse, og når vi taler om planloven osv.